b'\n_START_ARTICLE_\nCharlotte Wankel\n_START_SECTION_\nLiv og arbeid\n_START_PARAGRAPH_\nCharlotte Wankel var oppvokst p\xc3\xa5 Kambo g\xc3\xa5rd utenfor Moss med velst\xc3\xa5ende foreldre, Georg Reinholt Wankel og Sigrid Wankel f. Ring.  _NEWLINE__NEWLINE_Sammen med s\xc3\xb8steren Frida ble Charlotte sendt p\xc3\xa5 kunstskole hos Jacob S\xc3\xb8mme og Harriet Backer. Fra 1910 var hun elev ved Henri Matisses kunstskole i Paris. Hun debuterte p\xc3\xa5 h\xc3\xb8stutstillingen i 1914, men bildet har g\xc3\xa5tt tapt. Den kjente - og fryktede - anmelderen Jappe Nilssen omtalte debutarbeidet hennes i positive ordelag: _NEWLINE_\xe2\x80\x9eMen Charlotte Wankel, hvis navn jeg aldrig f\xc3\xb8r kan mindes at ha set, har en morsom, liten interi\xc3\xb8rskisse, som kan tyde paa, at vi har noget at vente i fremtiden fra hendes haand.\xe2\x80\x9c_NEWLINE_Man vet lite om hva hun malte i perioden fra 1916 til 1924, men at hun var aktiv og malte er det liten tvil om. _NEWLINE_Fra 1925 studerte Charlotte Wankel under Fernand L\xc3\xa9ger og Am\xc3\xa9d\xc3\xa9e Ozenfant. Sammen med syv andre skandinaviske kunstnere stilte Wankel i 1927 ut i Kunstnerforbundet  i Oslo. Utstillingen ble slaktet, og etter dette trakk Wankel seg stadig mer tilbake fra det norske kunstetablissementet, selv om hun fortsatte \xc3\xa5 male mer eller mindre kontinuerlig. _NEWLINE__NEWLINE_I 1934 stilte hun ut hos Blomqvists kunsthandel i Oslo, sammen med Magnhild Haavardsholm, Borghild R\xc3\xb8d L\xc3\xa6rum og Ragnhild Kaarb\xc3\xb8, som alle hadde v\xc3\xa6rt elever av Harriet Backer. Hver av kunstnerne var representert med om lag 15 malerier. Arbeiderbladet bragte et oppslag om utstillingen dagen f\xc3\xb8r \xc3\xa5pningen, og om Wankel erkl\xc3\xa6rte avisen at _NEWLINE_Charlotte Wankel, som er ren kubist, utstiller noen merkelige hyttebilleder med mennesker og forskjellige symboler p\xc3\xa5. _NEWLINE_I 1935 deltok Charlotte Wankel sammen med andre norske malerinner p\xc3\xa5 en utstilling i London. Den norske billedhuggeren Hanna Jessen anmeldte utstillingen i Arbeiderbladet, og sammenfattet inntrykket med ordene "De norske malerinner har gode ting her"._NEWLINE_Om Wankels deltagelse p\xc3\xa5 H\xc3\xb8stutstillingen i 1936 skrev Arbeiderbladets anmelder: "Charlotte Wankel har en rolig og vakker komposisjon." _NEWLINE_Da hun deltok p\xc3\xa5 \xc2\xabBildende kunstnerinners vandreutstilling\xc2\xbb i 1939, var Halden Arbeiderblads anmelder mer forbeholden: "Der finnes en surrealist i ensemblet, nemlig Charlotte Wankel, hvis komposisjoner nok vil gi noen hver av tilskuerne n\xc3\xb8tter \xc3\xa5 knekke."_NEWLINE_Da hun d\xc3\xb8de i 1969 i B\xc3\xa6rum hadde hun allerede v\xc3\xa6rt glemt i mange \xc3\xa5r. F\xc3\xb8rst fra slutten av 1980-\xc3\xa5rene har hun f\xc3\xa5tt anerkjennelse som en av Norges f\xc3\xb8rste avantgardekunstnere.'